《赠大司成吕泾野先生之京诗》
明代·湛若水

揽辔即长途，立马凤城隅。踟躇问赠言，赠言足闻欤。

吾闻虚受人，所以实若虚。君看大海水，万壑皆争趋。

又看大空广，万物皆含敷。大禹拜昌言，舜善与人俱。

夫子三人行，商也亦起予。我生之初似太虚，我生之后形骸拘。

昔为天上云，今为井中鱼。圣途万里远，君乘千里驹。

追风与逐电，淩厉信所如。璧水照心圆，皋比拥高居。

三千青衿子，六馆春风初。岂无起予者，温故维新图。

敩学贵知新，不尽世师模。

作者简介：（1466—1560）广东增城人，字元明，号甘泉。少师事陈献章。弘治十八年进士，授编修。历南京国子监祭酒，南京吏、礼，兵三部尚书。在翰林院时与王守仁同时讲学，主张“随处体认天理”，“知行并进”，反对“知先行后”，与阳明之说有所不同。后筑西樵讲舍讲学，学者称甘泉先生。卒谥文简。著有《心性图说》、《格物通》、《甘泉集》等。